NaiveNeuron/SloPal huggingface dataset:
Gál, Gábor, poslanec NR SR (2016-04-28):
Ďakujem za slovo. Nie som odborníkom na túto tému ani zblízka, ani zďaleka, ale čo som dostal, tak to prečítam. Od 1. 7. 2016 preberú obce zodpovednosť za nakladanie s vytriedenými zložkami komunálneho odpadu, na ktoré sa vzťahuje rozšírená zodpovednosť výrobcov, organizácia zodpovednosti výrobcov. Posun termínov by mal za následok, že by za obdobie pol roka nebol pokrytý spôsob nakladania s triedenými zložkami komunálneho odpadu, na ktorý sa vzťahuje rozšírená zodpovednosť výrobcov. V prípade, že by obce boli aj naďalej zodpovedné za nakladanie s vytriedenými zložkami komunálneho odpadu podľa doteraz platných podmienok, prišli by cca o 15 mil. eur, ktoré by vďaka novej legislatíve mohli ušetriť. Čiže my by sme teraz týmto posunom tých 15 mil., o tých 15 mil. zaťažili obce. A zaniká aj potom platiť príspevok do Recyklačného fondu tým jednotlivým výrobcom a proste toto nebude vykryté. Ten polrok nebude vykrytý. Čiže týmto návrhom zákona vlastne dávame bremeno obciam, aby tých 15 mil. vykryli z vlastných rozpočtov, čo je pre mňa prinajmenej problematické, a preto to nemôžme podporiť.
Sulík, Richard, podpredseda vlády a minister hospodárstva SR (2021-05-13):
Dobré ráno prajem, dáma a pán, a nie, dámy, prepáčte. Dobré ráno prajem, dámy a páni, predkladám návrh zákona, teda návrh na skrátené legislatívne konanie novely zákona o hospodárskej mobilizácii. Ide o to, že ak chceme ukončiť núdzový stav, čo teda my v SaS si myslíme, že je najvyšší čas, tak potrebujeme na určité činnosti nejakú náhradu. Aby sme napríklad zdravotníkov v prvej línii mohli odmeniť alebo aby náklady na COVID opatrenia nemuseli ísť z rozpočtu zdravotníctva a tak ďalej. Je potrebné mať nejakú zákonnú úpravu a poslanec Ondrej Dostál vypracoval túto novelu, ktorá teda rieši to, čo je potrebné riešiť, ale zároveň už nebudeme mať, nebudeme musieť mať núdzový stav. K tomuto povie on viac, keď bude uvádzať samotný návrh zákona. Ja tu dnes uvádzam iba ten návrh na skrátené konanie. Dôvod je ten, že núdzový stav sa schvaľuje vždy na 40 dní s tým, že do 20 dní to musí potvrdiť parlament a tento dvadsiaty deň je budúci utorok. Čiže ak by sme dokázali schváliť tento návrh novely zákona o hospodárskej mobilizácii, ktoré by, ktorá by riešila tie potrebné veci do budúceho utorku, tak nemusí parlament predlžovať núdzový stav. Myslím si, že všetci dobre vieme, že občania majú už dosť núdzového stavu po tej dlhej dobe, a preto vás chcem pekne poprosiť podporiť nielen novelu zákona o hospodárskej mobilizácii, ktorú písal Ondrej Dostál, ktorú on potom aj objasní, že o čo tam presnejšie ide, ale zároveň vás chcem poprosiť, aby ste podporili skrátené konanie tak, aby táto novela bola platná najneskôr budúci utorok. Ďakujem veľmi pekne.
Hort, Milan, podpredseda NR SR (2011-09-14):
Ďakujem pekne, pán predseda. Otváram rozpravu. Nedostal som žiadnu písomnú prihlášku. A tak sa pýtam, kto sa hlási ústne? Nikto, vyhlasujem rozpravu za skončenú. Prerušujem rokovanie o tomto bode programu a hlasovať budeme tak, ako sme sa dohodli, o 17.00 hodine. Teraz pokračujeme druhým čítaním o vládnom návrhu zákona, ktorým sa mení a dopĺňa zákon č. 310/1992 Z. z. o stavebnom sporení v znení neskorších predpisov . Máte ho ako tlač 397 a spoločná správa výborov je pod tlačou 397a. Pán podpredseda vlády a minister financií, nech sa páči, odôvodnite aj tento návrh zákona.
P. Paška, predseda NR SR: (2008-02-07):
Pán premiér, druhá otázka, ktorú vyžrebovali overovatelia schôdze, je od pána poslanca Jána Kvorku: „Vážený pán premiér, viackrát ste spomínali, že história má miesto v štátnej politike. Mohli by ste byť konkrétnejší?“
Paška, Pavol, predseda NR SR (2013-09-19):
Pán predseda výboru Šebej.
Shahzad, Silvia, poslankyňa NR SR (2019-02-07):
Ďakujem, ďakujem, pán minister, za odpoveď. Toto ste, žiaľ, citovali len zákon a tie podmienky, ako sú v zákone nastavené, áno, máte pravdu, nebola tam uvedená informácia, že napríklad aj v tomto prípade sa jedná o invalidný dôchodok z mladosti, a tam sa potom už ťažko zohľadňujú tie, tie odpracované roky postupne. Moja otázka však bola, resp. to ani nie je moja otázka, týchto, naozaj, naozaj ste si dobre všimli, že tých otázok bolo niekoľko, pretože tých otázok sa, sa nám v poslednej dobe kopia a tieto štyri otázky som naozaj dostala len tento týždeň. A tá otázka bola, že tie invalidné dôchodky sú v takto nastavenom zákone strašne nízke, a vidíte tam tie dôsledky, že ten človek nedokáže z invalidného dôchodku samostatne fungovať. Že ako má postupovať v tomto prípade, a či už nestojí za zváženie, keď sa tu bavíme o obrovských investíciách, napríklad do ministerstva obrany, keď sa tu už bavíme o novom leteckom dopravcovi a podobných témach, či by nebolo dobré, keby ste aj vy otvorili za ľudí so zdravotným postihnutím tému podpory, a teda prekopania celého systému aj dôchodkového poistenia, tak aby zaručovala, zaručoval tento príjem dôstojný život, lebo spomínali ste aj percento miery poklesu schopnosti vykonávať zárobkovú činnosť, bohužiaľ, aj v tomto prípade, viete, že ak toto už niekto má, tak je problém sa zamestnať.
Ďurica, Ondrej, poslanec NR SR (2022-09-28):
Ďakujem za slovo, pán podpredseda. Dovoľte mi predstaviť návrh zákona, ktorý rieši zlú životnú a sociálnu situáciu našich dôchodcov. Vieme, že tých vplyvov na život najzraniteľnejšej skupiny v Slovenskej republike je niekoľko a práve tento návrh zákona je jedným z opatrení, ktorým sa môže situácia slovenských dôchodcov výrazne, výrazne zlepšiť. Pán podpredseda, ďalej alebo viacej by som povedal v rozprave, do ktorej sa hlásim ako prvý.
Hraško, Igor, poslanec NR SR (2015-11-11):
Ďakujem pekne, pán predseda. Ja by som chcel opraviť hlasovanie č. 74. Zariadenie ma vykázalo, že som bol za návrh. Chcel som sa zdržať hlasovania.
Laurenčík, Milan, podpredseda NR SR (2020-04-29):
Ďakujem. Vyhlasujem rozpravu o tomto bode programu za skončenú a zároveň prerušujem rokovanie o tomto bode programu. Stanovisko k rozprave zaujme navrhovateľ zajtra pred hlasovaním. Pokračujeme ďalším bodom programu, ktorým je návrh uznesenia Národnej rady Slovenskej republiky k určeniu výborov Národnej rady Slovenskej republiky na plnenie úloh vyplývajúcich z príslušných zákonov . Návrh má tlač 71. Predkladaný návrh uznesenia vychádza z prijatých uznesení v minulých volebných obdobiach, aktualizuje ich znenia v súlade s platnými zákonmi, z ktorých vyplývajú ďalšie nové kompetencie pre Národnú radu a jej výbory v nadväznosti na výbory Národnej rady zriadené v VIII. volebnom období. V návrhu uznesenia sa na plnenie úloh vyplývajúcich zo zákonov určujú príslušné výbory, ktoré po prerokovaní a zaujatí stanoviska k materiálom predkladajú tieto na ďalšie rokovanie v Národnej rade. Otváram rozpravu. Do rozpravy som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Konštatujem, že nie a vyhlasujem rozpravu za skončenú. Zároveň prerušujem rokovanie o tomto bode programu. Teraz pristúpime k rokovaniu o návrhu vlády na odvolanie predsedníčky Úradu na ochranu osobných údajov Slovenskej republiky . Návrh vlády má parlamentnú tlač 74. Teraz prosím ministerku spravodlivosti Slovenskej republiky Máriu Kolíkovú, aby sa ujala slova a návrh vlády uviedla. Nech sa páči, pani ministerka, máte slovo.
Novotný, Viliam, poslanec NR SR (2015-02-18):
Ďakujem pekne. Ďakujem všetkým, ktorí na mňa reagovali. Milí kolegovia zo SMER-u, ja neriešim, či Duslu Šaľa 60 mil. investičná pomoc pomohla alebo nepomohla, či to potrebovala alebo nepotrebovala. Ja neriešim, koľko pracovných miest sa zachovalo alebo nezachovalo. V priebehu minulého roku som zastával v Národnej rade pozíciu predsedu výboru pre nezlučiteľnosť funkcií a snažil som sa ju zastávať najlepšie, ako som to len vedel, aj v súvislosti s tým, že ústavný zákon o ochrane verejného záujmu je deravý ako syr ementál. Napriek tomu, dámy a páni, môžete prekrúcať moje slová zľava alebo sprava. Ja tam vidím jasný konflikt záujmov, a keď ho chcete pomenovať úplne jednoducho, tak vám poviem, že, viete, pán Pavol Pavlis sa musí rozhodnúť. Alebo sa chce súdiť s Fondom národného majetku ako podnikateľ, alebo chce vo Fonde národného majetku sedieť v dozornej rade. Nevidíte tam trošku konflikt záujmov, že to asi nejde naraz robiť? Pán Pavol Pavlis sa musí rozhodnúť, či chce obchodovať s firmou Duslo Šaľa prostredníctvom inej firmy, kde spolu s manželkou vlastní tretinu alebo chce spolurozhodovať o investičnej pomoci pre túto firmu. Cítite tam malý konflikt záujmov? To nejde celkom, svojmu obchodnému partnerovi pomôcť s investičným stimulom a potom s ním obchodovať, aby moja firma mala väčší zisk. Cítite to? Či máme ešte citovať? (Reakcia z pléna.) Necítite. Čiže máte inú predstavu o fungovaní sveta ako povedzme tá západná časť Európy. Ďakujem pekne.
Grendel, Gábor, podpredseda NR SR (2023-03-23):
Kolegyne, kolegovia, vzhľadom na to, že ďalší rečníci sú prihlásení písomne, to znamená, že majú 20-minútový limit, nepristúpime už teraz k vystúpeniu pána poslanca Krúpu, ale preruším schôdzu do 11.02 h, kedy budeme pokračovať hlasovaním. (Prestávka.)
Viskupič, Jozef, poslanec NR SR (2014-11-09):
Som zvyknutý pri prejavoch, že dokážeš, pán kolega, veci zhrnúť tak do kocky. Páčil sa mi úvod, keď si spomenul ten historický okamih, že Národná rada rokuje prvýkrát v nedeľu. Čiže máme tu ďalší kamienok do mozaiky slovenského parlamentarizmu. Páči sa mi aj ten prehľad o predražených PPP projektoch cez Plachtince, doplním, kauzu PPC, kde finančná skupina Penta mala dostať 30 mil. eur ročne počas 15-ročnej doby, po limuzínu od Malchárka na ministerstve školstva a tak ďalej a tak podobne. Myslím si však, že jednu vec sme tak mohli troška dotiahnuť do konca. A to je to, že nemuseli sme dať argument premiérovi vlády, ako keby sme boli naozaj rozdelení. A podpisy na jeho odvolanie pri aj tejto deklarácii toho, že je prečo ho odvolať, sme si mohli ušetriť. A mohli sme to naozaj podať spolu. Zároveň chcem veľmi oceniť ten moment návrhu uznesenia, kde naozaj nejde o nás, ani o SMER, keď treba oceniť statočnosť konkrétnych ľudí, ktorých je veľa. A množia sa, pretože tá korupcia naozaj funguje. A treba dať možno aj týmto signál iným ďalším statočným ľuďom, že niekedy stojí za to, sa ozvať a nenechať si skákať od mocných, vplyvných, bohatých ľudí po hlave, pretože inak sa rozkryjú korupčné mechanizmy. A vtedy naozaj môže prísť k nejakej zmene, verím, v tých Piešťanoch. A potom následne k tej zmene príde.
Martvoň, Anton, poslanec NR SR (2012-06-28):
Ďakujem pekne. Ja musím reagovať, aby sa pán Hlina neurazil. Trošku to nadľahčím. Tomuto ja hovorím plamenný prejav. Ale konečne som pochopil kvôli čomu pán Hlina má takéto plamenné prejavy. Ja som zistil, že pán Hlina, podľa toho, čo tu povedal, proste túži, aby ho pani Žitňanská držala za ruku. Preto ja chcem poprosiť pani Žitňanskú, prosím vás, pozvite ho niekde na kávu, možno sa trošku ukľudní. Ďakujem.
Milanová, Natália, poslankyňa NR SR (2019-02-18):
Ďakujem za slovo. (Povedané so smiechom.) Aj za zapnutie mikrofónu. (Povedané so smiechom.) Ja by som nadviazala pri všetkých tých prešľapoch a vrátila by som sa trošku do minulosti. V jednom rozhovore z roku 2015 pani ministerka, vtedy ešte pracovala v Ústave prognóz SAV, odpovedala na nasledujúcu otázku: „Situácia sa mení aj v ekonomike nielen v demografii, bude musieť prísť niekto s novým modelom podľa ktorého budú štáty a ekonomiky fungovať?“ Pani ministerka odpovedala: „V tom roku určite áno. Teraz slovenskú ekonomiku ťahajú najmä veľké firmy, napr. automobilky. V roku 2050 tu pravdepodobne už nebudú, presťahujú sa do možno do Afriky, Ázie. Uvidíme, či budeme vedieť vytvoriť nové pracovné príležitosti vo vysoko technologicky náročnej výrobe, alebo budeme perifériou. Závisí to od našej schopnosti podporovať výskum, vedu a informatiku. To zatiaľ kríva, veda a výskum nie sú pre Slovensko priorita.“ Takže to sú slová pani ministerky z roku 2015, to, že sme dnes tu, svedčí o tom, že napriek tomu, že dobre viete, čo nás v roku 2050 čaká, robíte všetko preto, aby sme na tej periférii skončili. A ja len dúfam, že to nebude ruská periféria. Ďakujem.
Kmec, Stanislav, poslanec NR SR (2018-05-24):
Ďakujem. Pani poslankyňa, ja by som len chcel pripomenúť nejaké prijaté opatrenia, ktoré Pôdohospodárska platobná agentúra prijala od roku 2016 na zvýšenie transparentnosti, ale aj efektívnosti čerpania prostriedkov z Európskej únie. V záujme transparentnosti a komunikačnej otvorenosti Pôdohospodárska platobná agentúra pristúpila k zverejňovaniu informácií nad rámec zákona. Zaviedla sa 100-percentná kontrola na mieste každého projektu pri každej žiadosti o platbu. Pôdohospodárska platobná agentúra spolupracuje so špecializovanými inštitúciami, napríklad Úrad pre verejné obstarávanie, Národné poľnohospodárske a potravinárske centrum, Národné lesnícke centrum, ministerstvo pôdohospodárstva a rozvoja vidieka, Protimonopolný úrad, s ktorými rieši konkrétne otázky vznikajúce v procese vyhodnocovania kontroly verejného obstarávania, prípadne kontroly žiadosti o platbu. Z dôvodu predošlej absencie sa pri posudzovaní projektov zaviedlo preverovanie konfliktu záujmov. Zaviedli sa nové usmernenia k správnemu postupu zadávania obstarávania, kladie sa dôraz na zvyšovanie odbornosti zamestnancov Pôdohospodárskej platobnej agentúry a v záujme dosiahnuť zefektívnenie, zjednodušenie a zvýšenie transparentnosti procesov poskytovania služieb prijímateľom pomoci a verejnosti Pôdohospodárska platobná agentúra pristupuje k elektronizácii interných aj externých procesov v zmysle platnej legislatívy, ktoré v minulosti absentovali. Ďakujem.
Ďuriš Nicholsonová, Lucia, podpredsedníčka NR SR (2019-04-05):
Pán poslanec Heger.
Budaj, Ján, minister životného prostredia SR (2021-11-04):
Ďakujem pekne, pani poslankyňa. Určite sa pán minister zahraničných vecí k vašej otázke vyjadrí. A ja si dovolím poznamenať, že je obvyklým v Európskej únii, ak sa aj poslanecké zbory zastanú slobody občanov, bol by som veľmi hrdý na to, ak by Národná rada Slovenskej republiky dokázala nájsť zhodu aspoň v tom, aj keď viem, že sú tu ešte obdivovatelia bývalého režimu, ba dokonca viacerých totalitných režimov z minulosti Slovenska, predsa len by nás mala spojiť solidarita s ľuďmi, ktorí s holými rukami, bez zbraní zápasia za svoju šancu na slobodu. Ak by také stanovisko slovenský parlament prijal, určite by to títo ľudia, ktorí za slobodu trpia, považovali za veľkú pomoc. Ďakujem.
Dostál, Ondrej, poslanec NR SR (2021-02-05):
Pán poslanec Takáč, povedali ste, že skoro vždy opozícia v minulom volebnom období hlasovala proti tomu, čo predložila koalícia. Nie je to pravda, upozornil vás na to, už na to pán poslanec Svrček a netýka sa to iba poslancov SME RODINA. Úplne bežne opoziční poslanci hlasovali za koaličné návrhy, úplne bežne opoziční poslanci hlasovali za návrhy vlády, ktoré považovali za dobré, a nie úplne výnimočne hlasovali aj za návrhy koaličných poslancov, ktoré považovali za dobré, a napriek tomu, že boli opoziční poslanci. Nič také teda neplatilo ani v minulosti. To, čo bolo úplne výnimočné, je, že koaliční poslanci hlasovali za návrhy opozičných poslancov. To sa stalo, takže neviem, či jednu, alebo, alebo dve ruky by sa dali, dali použiť na, na, na to, koľkokrát sa stalo, že niečo také, niečo také prešlo. Neobviňujem vás z toho, že klamete, lebo teda predpokladám, že sa iba mýlite, keďže ste v minulom volebnom období neboli poslancom Národnej rady, ale pokojne sa spýtajte svojich kolegov, ako to bolo a bolo to presne takto. Ďakujem.
Pellegrini, Peter, predseda NR SR (2015-12-15):
Prezentujme sa a hlasujme o postúpení návrhu zákona do druhého čítania. (Hlasovanie.) Prítomných 121 poslancov, za hlasovalo 45, zdržalo sa 76. Tento návrh sme neschválili. Pani podpredsedníčka Jurinová, poprosím, aby ste prišli uvádzať hlasovanie najprv o bode 105 schváleného programu, ktorým je prvé čítanie o návrhu poslanca Novotného na vydanie zákona, ktorým sa mení a dopĺňa zákon č. 54/2004 Z. z. o službách zamestnanosti (tlač 1815). (Hlasovanie o návrhu poslanca Národnej rady Slovenskej republiky Viliama Novotného na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov , tlač 1815.)
Šimečka, Michal, podpredseda NR SR (2023-12-08):
Ďakujem veľmi pekne. Pani poslankyňa Stohlová s reakciou na faktické.
Sopko, Miroslav, poslanec NR SR (2019-09-20):
Ďakujem za slovo, pán predsedajúci. Ctené pani poslankyne, vážení páni poslanci, dovoľte mi veľmi krátko najprv uviesť navrhovanú zmenu zákona. Návrh zákona, ktorým sa mení a dopĺňa zákon č. 596/2003 Z. z. o štátnej správe v školstve a v školskej samospráve a o zmene a doplnení niektorých zákonov v znení neskorších predpisov, má za cieľ zavedenie výlučne elektronickej formy podávania štatistických výkazov škôl a školským zariadením. A zároveň ďalším, možno ešte podstatnejším cieľom je odbremenenie škôl od duplicitnej byrokracie. V prípade, že škola už poskytla údaje do informačného systému verejnej správy, nebude už povinná opakovane ich zasielať ostatným orgánom verejnej správy. A viac sa k tomu vyjadrím potom v rozprave, do ktorej sa hlásim týmto ako prvý. Ďakujem.
Sulík, Richard, predseda NR SR (2011-07-06):
Pán poslanec Fronc.
Drábiková, Lucia, poslankyňa NR SR (2022-10-18):
Ďakujem za slovo. Ďakujem, Janko, za tvoje slová. Ja si myslím, že je dôležité hovoriť aj o tom širšom kontexte a o tom, aby sme vnímali aj tú minulosť a dokázali sa z nej poučiť. Rozhodne odsudzujem nenávisť. Nenávisť začína myšlienkami, pokračuje slovami a neskôr sa pretavuje v činy. Ako už spomenul Peter Pollák, obeťami holokaustu boli aj Židia a Rómovia. My sme si minulý rok pripomenuli v Trnave práve obete Rómskeho holokaustu. Ďalšou veľkou obeťou, teda najväčšou boli Židia. Obeťou holokaustu boli aj gejovia a ľudia inak sexuálne orientovaní. Len jednoducho nacistická ideológia si pomenovala rôzne kategórie ľudí. Sami seba vyhlásili za nad ľudí. A podobnou ideológiou sa inšpiroval aj vrah na Zámockej. A ja si myslím, že tak ako bolo prednesené toto uznesenie, chcela by som, aby sme naozaj sa zamerali na to, čo sa stalo, aby sme dôrazne odsúdili nenávisť. Či už je smerovaná k tým, či oným skupinám. Nemyslím si, že tieto skupiny menovať spolu je nejaké nevhodné. Myslím si, že treba odsúdiť akúkoľvek nenávisť voči akémukoľvek človeku a rozhodne akékoľvek násilné činy voči týmto ľuďom. Ďakujem.
Drábiková, Lucia, poslankyňa NR SR (2023-06-21):
Ďakujem. Vážený pán predsedajúci, vážené panie poslankyne, vážení páni poslanci, spoločná správa obsahuje dva pozmeňujúce návrhy. V rozprave vystúpili dvaja poslanci a boli podané dva pozmeňujúce návrhy. Keďže boli dnes v rozprave podané pozmeňujúce návrhy, v zmysle § 83 ods. 4 rokovacieho poriadku dajte, prosím, hlasovať o skrátení lehoty.
Hlina, Alojz, poslanec NR SR (2014-06-25):
Ale ja to hovorím ako rečnícky, prosím vás, ja vás, ja, ja... Viete čo, pani kolegyňa, viete, čo je moja sloboda? V tom, že ja vás o nič prosiť nebudem, verte tomu a nikdy neurobím tak, aby som sa k tomu dopracoval, žeby som ja bol odkázaný na niečo, o čom vy rozhodujete. To je moja sloboda oproti týmto 83 ľuďom, ktorí sú odkázaní na to, jak sa usmejete, prosím vás. Za to som najviac kedy čo zaplatil, za tú moju slobodu. Čiže ja som to povedal rečnícky. Ja vás prosiť, verte tomu, nikdy nič nebudem. A budem rád a to povedal kolega Kadúc, dobre. A som rád, že ho to chytilo, lebo nie vždy si rozumieme. A pokiaľ chcete túto správu zakončiť tým, že ju beriete na vedomie, bude to výrazom vášho cynizmu, obrovského cynizmu. Správa, ktorá konštatuje, že státisíce ľudí tu trpí, že trpia úžerníckymi praktikami, a vy ste schopní zahlasovať, že ju beriete na vedomie! Urobte to, nech sa páči.
Laurenčík, Milan, podpredseda NR SR (2021-06-16):
Pán poslanec Marián Saloň, nech sa páči.
Laurenčík, Milan, podpredseda NR SR (2020-11-03):
S reakciou na faktickú poznámku pán poslanec Ondrej Dostál.
Paška, Pavol, poslanec NR SR (2011-07-12):
Ďakujem pekne, pán podpredseda. Samozrejme, spravodajca má v zmysle zákona o rokovacom poriadku, tuším je to § 83, právo navrhnúť skrátenie lehoty. Jednak došlo k všeobecnému súhlasu s návrhom, ktorý som predniesol, a jednak si myslím, že rozsah pozmeňujúcich návrhov, ktoré boli schválené, či už v rámci bodov spoločnej správy alebo ako návrhy, ktoré zazneli v rozprave, je tak veľký, že by bolo minimálne korektné pre kvalitu legislatívneho procesu, aby sme dodržali lehotu, aby sme tretie čítanie ako aj záverečné hlasovanie o návrhu zákona ako celku uskutočnili zajtra. Ďakujem.
A. Belousovová, podpredsedníčka NR SR: (2007-10-24):
A ďalej budeme pokračovať v rokovaní správou o lesnom hospodárstve v Slovenskej republike 2007 (stav za rok 2006) . Správu vlády ste dostali ako tlač 399 a spoločnú správu výborov ako tlač 399a. Túto správu uvedie minister pôdohospodárstva Slovenskej republiky pán Miroslav Jureňa, ktorého prosím, aby sa teraz ujal slova.
Paška, Pavol, predseda NR SR (2014-05-28):
Kolegyne, kolegovia, vyhlasujem prestávku, obedňajšiu, do 14.00 h. Pani ministerka je na vláde, takže budeme pokračovať o 14.00 h bodom programu, ktorým je vládny návrh zákona č. 578. (Prestávka.) (Po prestávke.)
Laurenčík, Milan, podpredseda NR SR (2021-05-06):
Faktickú poznámku má aj pán poslanec Marek Kotleba, nech sa páči.
Sulík, Richard, predseda NR SR (2011-02-10):
Pán poslanec Saloň.
Vaľová, Jana, poslankyňa NR SR (2024-09-11):
Ďakujem veľmi pekne. Pán kolega Viskupič, ste ma zase trošku pobavili, hej, lebo rozprávate tu zase o zvyšovaní a nič vám nehovorí aj konsolidácia. Predsa my sme toto nespôsobili, čo tu je, to ste spôsobili vy, vaša vláda. Pamätáte si, čo navrhoval Ódor? Toto sú kozmetické úpravy podľa mňa, keby sme sa ním riadili, tak už dneska ľudia nemajú ani na tie potraviny. Takže my musíme konsolidovať za to, čo sa tu rozhajdákalo, čo sa tu urobilo a ako ste doslova prežrali peniaze. A nebudem tu teraz rozprávať o vakcínach, o všetkých možných veciach. Chcem vám povedať, čo sa týka benzínu, hovoríte, že za to môžu svetové trhy. Áno, samozrejme za to môžu svetové trhy, ale čo sa týka potravín, veď aj vaše vlády chodili do Bruselu, dnes tam chodíte, aby nám zatrhli eurofondy miesto toho, aby ste chodili, aby sme dostali vyššie dotácie na poľnohospodárstvo. Vy si myslíte, že naši poľnohospodári, a budem trošku aj kritická do radov poľnohospodárstva, pretože možno by sme mohli viac dbať na to, aby sa u nás pestovalo, myslíte si, že oni sú konkurencieschopní? Všetky bitúnky sa tu zrušili, všetko, lebo nie sme konkurencieschopní, lebo nemáme také dotácie, ako majú Poliaci, Maďari. No čo ste robili, pán Viskupič? Čo teraz tu rozprávate, a tam vonku máte košíky s potravinami, také hlúposti som teraz pozerala. Však vy viete dneska cestoviny kúpiť za 0,60 až za 3,39. Keď kúpite rovnaké cestoviny od rovnakej firmy a viete to porovnať, ale nahádžu sa do cestoviny vajcia od rôznych firiem a každá iná firma má inú cenu. Čiže v Poľsku si dáte vajcia za, dajme tomu, ja neviem, za euro a tu si dáte vajcia bio za štyri. A potom idete porovnávať tam vonku košíky a robíte tlačovky. Prosím vás pekne, choďte do toho Bruselu a robte tlačovky, aby naši poľnohospodári dostali lepšie dotácie, samozrejme, spolu s nami, alebo ste to mohli robiť. A ja na to aj apelujem a neklamte tu ľudí, neoblbujte ich, pretože naozaj pokiaľ poľnohospodári, sme im nevydobyli vyššie dotácie, je to veľmi zlé a nemôžme tie potraviny zrovnávať a vôbec, čo je na trhoch, a vyššie platy by pomohli určite... (Prerušenie vystúpenia časomerom.)
Glváč, Martin, podpredseda NR SR (2017-06-15):
Ďakujem pekne. Pýtam sa, či je všeobecný súhlas. (Súhlasná reakcia pléna.) Áno, ďakujem veľmi pekne. Teraz nasleduje prvé čítanie o návrhu skupiny poslancov na vydanie zákona, ktorým sa mení zákon č. 595/2003 Z. z. o dani z príjmov v znení neskorších predpisov. Návrh zákona je pod tlačou 589, návrh na jeho pridelenie na prerokovanie výborom je v rozhodnutí č. 607. Dávam slovo poslankyni Erike Jurinovej, aby za skupinu poslancov návrh zákona uviedla, nech sa páči, pani poslankyňa. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 595/2003 Z. z. o dani z príjmov v znení neskorších predpisov , tlač 589.)
M. Číž, podpredseda NR SR: (2009-09-16):
Teraz dávam slovo spoločnej spravodajkyni z ústavnoprávneho výboru Kataríne Cibulkovej.
Hrušovský, Pavol, predseda NR SR (2011-12-08):
Ja to upresním, na vypustenie. Vypustiť z rokovania 26. schôdze. Pán poslanec Dostál.
Jarjabek, Dušan, poslanec NR SR (2014-06-26):
Vážený pán minister financií, chcem sa veľmi pekne poďakovať, budem tlmočiť všetko to, čo ste povedali, tým, ktorí sa pýtali mňa. Ďakujem veľmi pekne.
Podmanický, Ján, poslanec NR SR (2010-08-04):
Ďakujem pekne. Pán poslanec, povedali ste množstvo všeobecných fráz. Jedna z tých fráz bola, že keby sa nepredražovali štátne zákazky, tak by plynulo viac peňazí do samosprávy. Keby ste vedeli, ako sú financované samosprávy, tak by ste túto vetu nikdy nepovedali, pretože samosprávy sú financované priamo podielom na dani z príjmov fyzických osôb. Takže aj keby boli možno lepšie tendrované štátne zákazky, tak samosprávy by z toho priamy príjem nemali. A takýchto fráz, ktoré ste povedali, bolo oveľa viac, ktoré nemali rácio. Takže, pán poslanec, nabudúce vás chcem poprosiť o menej všeobecných fráz a viac rácia, nie ste na facebooku, aby ste si napísali, čo vás napadne, pričom každý vám to nekriticky zje.
Mezenská, Helena, poslankyňa NR SR (2012-09-14):
Ja by som sa chcela vyjadriť k vystúpeniu pána poslanca Hlinu, pretože asi niet človeka poslanca v tejto sále, ktorým by to, samozrejme, neotriaslo. Ja naopak od predrečníka si myslím a obdivujem odvahu pána Hlinu, ktorý vlastne vystúpil a pýta sa na to, čo možno nie v tak expresívnej forme dokážem interpretovať aj ja. To nielen pri tomto zákone, ale aj pri mnohých iných zákonoch sa sama pýtam, načo a s akým efektom budú tie-ktoré zákony v praxi použiteľné. Čím ďalej viac, a to nielen pri tomto zákone, pociťujem, ako keby vládna strana mala ambíciu splniť v čo najrýchlejšej dobe Plán legislatívnych úloh, ale bez toho, aby sledovala koncovku pre koncových užívateľov týchto zákonov. V mnohých prípadoch aj ja sama sebe nastoľujem otázky, ktorý zákon má aký význam pre praktické použitie občanov. I v tomto prípade my budujeme inteligentné systémy dopravy, prepravy a na zákony, ktoré sú ľudsky potrebné, nenachádzame odpovede, ani politickú vôľu, aby sme ich prijali. To znamená, že ja naozaj obdivujem vašu odvahu, pán Hlina, za takéto vystúpenie, pretože si myslím, že slovenský parlament potrebuje takúto spätnú väzbu, takúto sebareflexiu, a vôbec si nemyslím, že my ako kolegovia by sme mali medzi sebou skúmať motívy našich vystúpení, či to robíme pre dôvod prezentácie, alebo pre akýkoľvek iný dôvod. Každý je tu zvolený svojimi voličmi, a nie sme tu nato, aby sme skúmali vzájomné motívy prečo, kto, kedy a ako vystúpi. Ďakujem.
Kavecká, Monika, poslankyňa NR SR (2023-06-23):
Ďakujem veľmi pekne. Marek, s pokojným postojom, s hlasom a s pokojom v srdci si predniesol argumenty, kde si mal úprimnú snahu diskutovať o zákone, ktorý sa predkladá, v tom zmysle, že v podstate naozaj to vysvetlenie, že pani kolegyňa Jana Bittó Cigániková tomu skutočne nerozumie a je oklamaná, pretože neverím tomu, že človek, ktorý by bol teda zdravotník, ktorý teda pozná tú zdravotnícku problematiku, má odžité v tom zdravotníctve, by takto všemocne obhajoval takýto zákon, pretože to musí každému zdravotníkovi, ktorý má priamy dopad toho, že zdravotné... verejné zdravotné poistenie a peniaze z neho sa nepretavujú ku pacientovi, tak to musí pochopiť. Neviem prečo naozaj toto nechápe pani poslankyňa, pretože či je naozaj málo erudovaná, či to má skutočne len podsúvané zo svojho okolia, či zažila skutočne tú prácu v tom zdravotníctve aj z úlohy manažéra, aj z úlohy poskytovateľa, aj z úlohy priameho vykonávateľa intervencií, alebo dokonca na svojej koži ako pacient, pretože skutočne je to nepochopiteľné. Stále len svoje a dookola podsúvanie týchto informácií. Ja tomu, skutočne tomu nerozumiem.
Marosz, Ján, poslanec NR SR (2016-10-26):
Skúsenosť z nadnárodnej súkromnej firmy veľkej, v ktorej som pracoval, hovorí o tom, že je úplne bežným štandardom vo veľkých firmách, aby ten prezentujúci, ktorý niečo prezentuje, aby mal možnosť aj vizualizovať to, čo prezentuje. Kľudne technicky si viem predstaviť, že poslanec niečo rozpráva, mal by svoj príhovor aj pripravený a mohol by nejaké veci ukazovať napríklad na týchto monitoroch, že možnože je na zváženie nejaká úprava, nejaká; jednoducho, aby tu bola tá možnosť niečo ukazovať, vizualizovať v kultivovanej, slušnej forme, povedzme tie grafy a tak ďalej. Potom nemusíme používať transparenty. Druhá vec k tej terénnej práci poslancov. Tak len pripomeniem, že denník Pravda, ktorý je prajný skôr vládnej koalícii, navštívil 32 poslaneckých kancelárií, ani v jednej z nich na občanov nečakal poslanec a 28 kancelárií bolo zamknutých. To len ako pár údajov o tom, že ako najmä teda poslanci SMER-u – SD sú veľmi často prítomní v teréne a pracujú pre svojich občanov. Takže je to, už viaceré reportáže boli na túto tému, nie je to pravda, že poslanci aktívne čakajú na svojich občanov, diskutujú s nimi a riešia ich problémy. Takže opäť nie celkom pravda. Takže asi len toľko, že zhrniem, bolo by potrebné, aby nejaká tá možnosť vizualizácie, prezentácie bola. Skúste to možno tam dopracovať. A po druhé, treba tým občanom byť naozaj blízko, ale reálne, nielen deklaratívne. Ďakujem.
P. Hrušovský, predseda NR SR: (2003-04-24):
Prosím teraz pána poslanca Muránskeho, aby z poverenia výboru informoval Národnú radu o stanovisku k návrhu vlády k prerokúvanému návrhu zákona.
Hort, Milan, podpredseda NR SR (2011-09-14):
S faktickými poznámkami sa prihlásili páni poslanci Martin Poliačik a Martin Chren. Uzatváram možnosť vystúpiť s faktickou poznámkou. Slovo má pán poslanec Martin Poliačik, nech sa páči.
Beblavý, Miroslav, poslanec NR SR (2017-02-10):
Ďakujem pekne, pán predsedajúci. Takže najprv všeobecne. Predmetom tohto bloku sú zákony v oblasti školstva. Je to konkrétne školský zákon, zákon o odbornom vzdelávaní, zákon o štátnej správe v školstve a zákon o financovaní, čo je prirodzené, lebo keď teda rušíme VÚC a presúvame stredné školy vrátane odborných škôl najmä na mestá, tak tieto veci treba upraviť. Ja, tak ako som sľúbil, už nebudem tu rozprávať, nejak naťahovať umelo. Takže poviem ku každému tomu zákonu vždy len jednou vetou, keďže ony sú naozaj prepojené. Tam nie sú nejaké zásadné rozdiely filozofické medzi nimi. Ten prvý z tých zákonov je zákon školský a ten teda upravuje, samozrejme v rámci svojej pôsobnosti, zrušenie VÚC. Ďakujem
Hrnčiar, Andrej, podpredseda NR SR (2016-06-16):
Ďakujem. Končím možnosť nahlásiť sa s faktickými poznámkami. Na vystúpenie pána poslanca je šesť faktických poznámok. Vyhlasujem teraz trojminútovú prestávku a budeme pokračovať v prerokúvaní tohto bodu po hlasovaní. (Trojminútová prestávka.) (Po prestávke.)
Bugár, Béla, podpredseda NR SR (2011-03-30):
Ďakujem pekne. Otváram rozpravu a pýtam sa, či sa hlási niekto ústne do rozpravy. Pán poslanec Vážny ako jediný. Končím možnosť sa prihlásiť do rozpravy ku skrátenému konaniu. Nech sa páči, pán poslanec.
B. Bugár, podpredseda NR SR: (2002-11-06):
(Hlasovanie.) Prítomných je 135 poslancov, za návrh 77, proti 58. Konštatujem, že Národná rada vyslovila súhlas s prerokovaním tohto vládneho návrhu zákona v skrátenom legislatívnom konaní. V rokovaní budeme pokračovať bodom Návrh vlády na skrátené legislatívne konanie o vládnom návrhu zákona, ktorým sa mení zákon č. 380/1997 Z. z. o peňažných náležitostiach vojakov v znení neskorších predpisov. Návrh vlády ste dostali ako tlač 31. Súčasťou návrhu vlády je aj návrh uznesenia Národnej rady. Z poverenia vlády Slovenskej republiky návrh odôvodní minister obrany Slovenskej republiky Ivan Šimko. Nech sa páči, pán minister, máte slovo.
Brocka, Július, poslanec NR SR (2014-10-30):
Pán predseda, dajte hlasovať o tom, že Národná rada prerokuje tento návrh v druhom čítaní.
Kollár, Boris, predseda NR SR (2023-05-18):
Len to môže byť neskoro, pán kolega, to môže byť neskoro. Prosím vás pekne, zvolávam teraz grémium a musíme sa dohodnúť, ako z toho vyjdeme von. (Zasadnutie poslaneckého grémia.)
Šimečka, Michal, podpredseda NR SR (2024-01-24):
Ďakujem veľmi pekne. Pán poslanec Vašečka.
P. Hrušovský, podpredseda NR SR: (2002-01-31):
V. Maňka, poslanec: Chcel by som sa poďakovať za všetky reakcie k môjmu vystúpeniu. Chcem povedať, že ja nie som proti privatizácii SPP, len treba, aby sme mali analýzu, aby sme sa správne rozhodli. Pani poslankyňa Tóthová, keď som o niečom hlasoval, tak ja som vedel, o čom hlasujem a podklady som videl a podklady som mal. Pán poslanec Gašparovič, hovoríme, že vláda je povinná. Máme skúsenosti aj z bývalej vlády, že aj keď bola povinná, tak tie podklady občan nemal a mnohokrát sa stalo, že sme zmarili referendum práve tým, že občan nemal poklady. Ďakujem.
Laurenčík, Milan, podpredseda NR SR (2022-05-04):
Dávam teraz slovo pánovi spravodajcovi, ktorého určil navrhnutý gestorský ústavnoprávny výbor, pánovi poslancovi Jurajovi Šeligovi. Nech sa páči.
P. Hrušovský, predseda NR SR: (2005-05-10):
vládny návrh zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v  znení neskorších predpisov a o zmene a doplnení niektorých zákonov , ktorý prerokúvame ako tlač 1118. Nech sa páči, pán minister. P. Rusko, podpredseda vlády a minister hospodárstva SR: Ďakujem pekne, pán predseda, za slovo. Vážené pani poslankyne, páni poslanci, zámerom návrhu zákona je predovšetkým plne implementovať do právneho poriadku Slovenskej republiky smernicu č. 2003/71/ES o prospekte, ktorý sa zverejňuje pri verejnej ponuke cenných papierov alebo ich prijatí na obchodovanie a o zmene a doplnení smernice č. 2001/34/ES. Medzi najdôležitejšie zmeny, ktoré sú obsiahnuté v návrhu zákona, patrí najmä zjednotenie doterajšieho kótovacieho prospektu a prospektu cenného papiera do jedného formátu platného v celej Európskej únii zjednodušenie administratívnych postupov schvaľovania prospektov určených jediného zodpovedného orgánu za ich schvaľovanie, čo je Úrad pre finančný trh, a skrátenie lehoty na schválenie prospektu z troch mesiacov na desať dní, zavedenie európskeho pasu pre emitentov jednorazového povolenia platného v celej EÚ, väčšia flexibilita pri zostavovaní prospektov – bude ho možné zostaviť nielen ako jeden dokument ako doteraz, ale aj zložiť ho z troch dokumentov (čo je registračný dokument, opis cenných papierov a súhrn), predĺženie platnosti prospektu zo súčasných šesť mesiacov na dvanásť mesiacov za podmienky aktualizácie údajov v ňom obsiahnutých. Súčasťou predkladaného návrhu je aj vyvolaná novelizácia zákona o burze cenných papierov. V súlade s návrhom opatrení na zefektívnenie zverejňovania údajov v Obchodnom vestníku podľa uznesenia vlády Slovenskej republiky č. 76/2005 v návrhu je zahrnutá aj novelizácia zákona  o dlhopisoch, ktorou sa presúvajú povinnosti zverejňovania emisných podmienok v Obchodnom vestníku z emitenta na Úrad pre finančný trh. Novelizácia Občianskeho zákonníka bola vyvolaná potrebou upraviť osobitné ustanovenia k záložnému právu a zabezpečovaciemu prevodu práva k pohľadávkam z účtu alebo z inej formy vkladov, aby lepšie zodpovedala požiadavkám smernice č. 2002/47/ES o dohodách a finančných zárukách. Vážené pani poslankyne, páni poslanci, žiadam vás o podporu tohto zákona.
Přidal, Alojz, poslanec NR SR (2013-01-29):
Pán kolega Brocka, ono je to tak, že teraz zákon v tom pozmeňováku pána Kondróta bude môcť regulovať doplatok, a to v závislosti od rozsahu rekonštrukcie, ale táto regulácia sa netýka hlavnej zložky výkupnej ceny, a to ceny energie na straty, ktorá bude vyplácaná v plnej výške. Pre paroplynky, ktoré predávajú za trhové ceny a ktoré sú 2,3, na dve tretiny dňa nižšie, ako je ročne fixovaná cena energie na stratok, doplatok môže byť kľudne aj nulový. Hlavne, že budú mať fixovanú predajnú cenu za 24 hodín denne, 365 dní v roku, čo by pre nich znamenalo zlatú baňu, navyše istú, ďalších pätnásť rokov. Ja si naozaj myslím, pán kolega Brocka, že tento zákon treba stiahnuť a dať ho do riadneho pripomienkovacieho konania, pretože v priebehu mesiaca najprv bola podpora obmedzená do 300 megawattov, potom bola podpora neobmedzená. Teraz sa zase vraciame, ten bod vyhadzujeme, ostáva tam len tá pôvodná podpora. Vôbec ešte nevieme analyzovať, prečo je tam zahrnutý bod 2, nikto nám to nevysvetlil. Jednoducho takto sa nedá robiť, že nás tu stále staviate pred nejaký pozmeňujúci návrh. Jeden je oproti tomu pôvodnému o 180 % otočený. Ako nerobte z nás naozaj hlupákov! Stiahnite ten zákon, dajte to do riadneho legislatívneho procesu. Pán poslanec Kondrót, vy ste chceli tento návrh predstaviť na energetickej komisii, takú som mal informáciu. Prečo ste ho nepredstavili tam, aby sa tí odborníci mohli k nemu vyjadriť? Jednoducho ja tomuto nerozumiem a hľadám za tým len ďalšiu lumpáreň.
Bugár, Béla, podpredseda NR SR (2018-01-31):
Áno, áno.
J. Senko, poslanec: (2008-12-02):
Osobne si myslím, že takto naformulovaný návrh zákona je neprijateľný, päťriadkový návrh zákona, jazykovo vôbec neposilňuje väzby príslušníkov obyvateľov národnostných menšín k Slovenskej republike. Myslím si, že osvojenie si geografických názvov v štátnom jazyku má veľmi významnú úlohu. Zrovnoprávňuje občanov a integruje obyvateľstvo. Zároveň aj zaručuje všestranný rozvoj národnostným menšinám a etnickým skupinám, ktoré žijú na území  Slovenskej republiky a sú jej občanmi. Myslím si, že takto  navrhovaný návrh zákona nie je ani v súlade so zákonom č. 215/1995 Z. z. o geodézii a kartografii. Tiež mám istý problém s kultúrnohistorickými názvami, koreňmi ich slov a tak ďalej... (Vystúpenie prerušené časomierou.)
Hrnčiar, Andrej, podpredseda NR SR (2017-06-13):
Otváram všeobecnú rozpravu. Do rozpravy som dostal jednu písomnú prihlášku. Za klub SME RODINA sa do rozpravy prihlásil písomne pán poslanec Krajniak, ktorému zároveň odovzdávam týmto slovo.
Baláž, Radovan, poslanec NR SR (2019-04-02):
Ďakujem za slovo. Pán predseda, dajte, prosím, hlasovať o tom, že Národná rada sa uzniesla prerokovať návrh zákona v druhom čítaní.
P. Hrušovský, predseda NR SR: (2004-03-02):
Prosím, uvádzajte hlasovanie. J. Drgonec, poslanec: Takže ústavnoprávny výbor odporúča hlasovať spolu o všetkých troch pozmeňujúcich návrhoch a všetky tri pozmeňujúce návrhy prezidenta Slovenskej republiky schváliť.
Jarjabek, Dušan, poslanec NR SR (2012-10-16):
Ďakujem pekne. Ja budem pokračovať tam, kde skončil pán poslanec. Pani podpredsedníčka, odstúpte z vedenia schôdze, lebo jednoznačne ste preukázali, že ju neviete, alebo ešte horšie, nechcete viesť. Pánovi poslancovi len toľko, pán poslanec, nech by som mal akýkoľvek iný názor, aký máte vy, v živote by som si nedovolil sa tam postaviť a nadávať vám do dementov. To je čosi... Veď vy neurážate tých poslancov, vy urážate tých voličov, ktorí tých poslancov volili, len preto, že majú iný názor ako vy. Buďte taký láskavý, kontrolujte sa, ak sa to dá. Kontrolujte sa, skutočne preto, lebo to, čo vy tuná predvádzate, tieto vaše nadávky, tieto vaše vulgarizmy odtiaľ, ktoré sú oficiálnymi nadávkami a vulgarizmami, zhadzujú celé toto osadenstvo, ktoré tuná sedí. A okrem toho, ako chcete, aby my sme vaše názory brali vážne? Nerozčuľujte sa! Boli tu rôzne vyšetrenia, to psychiatrické ešte chýba. Ja budem skutočne apelovať na ministra zdravotníctva, keď bude organizovať nejaké vyšetrenia v tomto parlamente, aby zorganizoval aj psychiatrické. A dúfam, že sa ho mnohí poslanci zúčastnia. A všimnite si, vôbec som nehovoril o vás. Buďte taký láskavý! Ako ja môžem brať to, čo vy hovoríte, vážne, keď to poviete takouto formou?! Veď vy tou formou si absolútne zabijete obsah. Veď vy možno hovoríte veci, ktoré sú veľmi dôležité, ale potom už ich človek naozaj nikdy nepočúva preto, lebo sa sústreďuje na tú formu, ktorou vy jednoducho urážate a urážate a urážate. A všetkých stoštyridsaťdeväť poslancov, dokonca urážate sám seba. Prosím vás pekne, nerobte to! Naozaj, je to nanič. A ja si vás chcem vážiť, tak ako si vážim každého poslanca. Ďakujem za pozornosť.
Pellegrini, Peter, podpredseda NR SR (2020-09-17):
Ďakujem veľmi pekne, pán predseda. Vyhlasujem rozpravu za skončenú. Pýtam sa pána navrhovateľa, či chce sa vyjadriť k rozprave. Nie je tomu tak. Preto prerušujem rokovanie o tomto bode programu. Ďakujem veľmi pekne. Ďakujem, pán podpredseda vlády, pekný deň. V rokovaní budeme pokračovať v prerušenej rozprave v prvom čítaní o vládnom návrhu zákona o 13. dôchodku (tlač 202). Prosím pána ministra práce, sociálnych vecí a rodiny Milana Krajniaka, aby zaujal miesto určené pre navrhovateľov, a zároveň poprosím aj spravodajkyňu z výboru pre sociálne veci pani poslankyňu Katarínu Hatrákovú, aby takisto zaujala miesto určené pre spravodajcov. Do rozpravy je ešte jeden písomne prihlásený poslanec. Je to pán poslanec Erik Tomáš, ktorému teraz odovzdávam slovo. Nech sa páči, pán poslanec. (Pokračovanie rokovania o vládnom návrhu zákona o 13. dôchodku a o zmene a doplnení niektorých zákonov , tlač 202.)
Bugár, Béla, podpredseda NR SR (2018-06-19):
Nech sa páči, prezentujme sa a hlasujme o tomto návrhu. (Hlasovanie.) Prítomných 143 poslancov, za 128, proti 1, zdržalo sa 14 poslancov. Konštatujem, že návrh sme schválili. Teraz prosím pána poslanca Krajkoviča, aby uviedol hlasovanie v prvom čítaní o návrhu poslancov Antala, Bastrnáka, Bugára, Jakaba, Kresáka na vydanie zákona, ktorým sa mení a dopĺňa zákon č. 467/2002 Z. z. o výrobe a uvádzaní liehu na trh (tlač 1040). Nech sa páči. (Hlasovanie o návrhu poslancov Národnej rady Slovenskej republiky Petra Antala, Tibora Bastrnáka, Bélu Bugára, Eleméra Jakaba a Petra Kresáka na vydanie zákona, ktorým sa mení a dopĺňa zákon č. 467/2002 Z. z. o výrobe a uvádzaní liehu na trh v znení neskorších predpisov a ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov , tlač 1040.)
Laššáková, Jana, podpredsedníčka NR SR (2012-05-09):
Pán poslanec Kaník, nech sa páči.
A. Belousovová, podpredsedníčka NR SR: (2007-06-20):
Otváram rozpravu. Do rozpravy som nedostala žiadnu písomnú prihlášku, chcem sa preto opýtať, či sa chce niekto prihlásiť do rozpravy ústne. Uzatváram možnosť podania ústnych prihlášok do rozpravy. A vyhlasujem rozpravu za skončenú. Chce sa vyjadriť navrhovateľ? Chce sa vyjadriť spravodajca? Ďakujem. Prerušujem rokovanie o tomto bode programu. A ďalej budeme pokračovať druhým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov a o zmene a doplnení niektorých zákonov . Vládny návrh zákona máte pred prvým čítaním ako tlač 276 a spoločnú správu máte ako tlač 276a. Nech sa páči, pán minister, môžete odôvodniť tento vládny návrh zákona.
Jarjabek, Dušan, poslanec NR SR (2011-06-17):
Ďakujem za slovo, pán predseda, pán podpredseda parlamentu. Poprosil by som, aby ste dali hlasovať o mojom procedurálnom návrhu. Navrhoval by som, aby pán kandidát na generálneho prokurátora, pán Dr. Čentéš, mal možnosť vystúpiť v tomto parlamente pred tým, ako bude vami zvolený za generálneho prokurátora, a aby mal možnosť zdôvodniť v parlamente pred týmto širokým plénom svoju kandidatúru. Ďakujem za pozornosť. (Potlesk.)
Viskupič, Jozef, poslanec NR SR (2016-02-11):
To bola výborná faktická poznámka. Chcel by som na teba reagovať, Jani. V jednom momente si úplne na záver hovorila o tom, aby sme nechali pre budúce generácie aspoň reparovateľnú krajinu. Dúfam, že zvýšime túto ambíciu o kúsok a aj pri všetkých týchto bojoch, ktoré zvádzajú učitelia a učiteľky a zdravotné sestry pri konci tohto volebného obdobia si zoberieme aspoň niečo z tejto spoločenskej situácie, a to, že nebudeme si pred tým zakrývať oči. Aj ten tvoj prejave mal aj prvky symbolizmu a dokonca pomenoval tú absolútnu bezmocnosť, keď niekto si myslí, že je to dočasné. Ale mám pocit, ako keby sme tu boli s kolegami, ktorí si myslia, že majú tú moc uchopenú naveky, tu skúšajú ľudí, ktorí sa prišli dozvedieť o tom, akým spôsobom bude vláda riešiť ich situáciu a či parlament je vôbec schopný sa pozrieť na problémy, ktoré oni žijú. To dehonestujúce, ako si to nazvala, otvorenie schôdze je veľkým výkričníkom toho, akým spôsobom sa mocní, vplyvní tejto krajiny dokážu na riešenie problémov pozerať.
Blanár, Juraj, podpredseda NR SR (2021-05-11):
Ďakujem. Berieme na vedomie, pani spravodajkyňa. Rovnako obom – aj pani predkladateľke, aj pani spravodajkyni ďakujem za spoluprácu. Prerušujem rokovanie o tomto bode programu. A pristúpime k druhému čítaniu o návrhu skupiny poslancov na vydanie zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Návrh je pod parlamentnou tlačou 460, spoločná správa pod parlamentnou tlačou 460a. Udeľujem teraz slovo poslancovi Ondrejovi Dostálovi, aby za skupinu poslancov návrh zákona odôvodnil, nech sa páči, pán poslanec, máte slovo. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov , tlač 460.)
P. Hrušovský, predseda NR SR: (2003-12-12):
M. Demeterová, poslankyňa: Ja podávam zásadnú námietku, pretože ak raz poslanec je Homo sapiens a číta, čo je napísané na lístku, ako je označená presne voľba, a vy to považujete za neplatnú voľbu, tak ja namietam a žiadam opakovanie celej voľby. (Reakcie z pléna.)
Danko, Andrej, predseda NR SR (2019-10-28):
Prosím, prezentujme sa a hlasujeme o návrhu pána poslanca Baránika. (Hlasovanie.) Prítomných 134 poslancov, za 49, proti 47, zdržalo sa 38. Konštatujem, že sme návrh neschválili.
R. Fico, predseda vlády SR: (2006-12-07):
Je smiešne, pán poslanec, ak sa na mňa podávajú trestné oznámenia za fľaše koňaku alebo za to, že otvorene hovorím o veciach, o ktorých všetci vieme. Pán poslanec, prestaňme sa tváriť, že pri privatizácii nie je korupcia a že nie sú pri privatizácii provízie, veď to tak je. Tak teraz bral by som za korektnejšie, keby ste radšej prišli s otázkou, pán predseda vlády, čo s tým ideme urobiť. Čo so zákonom o preukazovaní pôvodu peňazí, ktorý je zastavený a s ďalšími a ďalšími vecami. Viem si živo predstaviť vašu druhú otázku. Na Generálnej prokuratúre budem vypovedať, všetko, čo sme zistili, bude na Generálnej prokuratúre povedané. Ďakujem pekne. (Šum a ruch v pléne.)
Petrák, Ľubomír, poslanec NR SR (2018-02-01):
Ďakujem pekne. Myslím, že je potrebné zareagovať na pána kolegu Fecka. Pán kolega, chcem vás uistiť, že nestojíme s kolegami z MOST-u – HÍD na žiadnej barikáde a nepotrebujeme žiadneho mediátora. Na niektoré odborné otázky máme prirodzene možno iné pohľady, ale verím, že máme dostatok aj odborných kapacít, aj empatie, aj ľudských, medziľudských vzťahov na to, aby sme tieto situácie bez problémov a bez obáv opozície zvládli. Chcem vám povedať, ak ste hovorili o otázkach, či sme objavili koleso v tomto období v prípade pripojenosti na kanalizácie, mňa skôr zaráža, že vy ako bývalý predseda výboru pre životné prostredie nemáte na pozornosti, že sme mali v prístupových rokovaniach povinnosť do konca roka 2015 pripojiť aglomeráciu nad 2-tisíc obyvateľov a v ďalšom období ďalšie aglomerácie na verejné kanalizácie. Toto je záväzok, ktorý sme urobili v prístupových rokovaniach do Európskej únie a paradoxné je to, že tí, ktorí to na svojom území nemajú, ako je Nemecká republika, a ďalšie vyspelé západné európske krajiny to nemajú a v prístupových rokovaniach to od nás – chudobnejších, s nižšou príjmovou hladinou – vyžadovali, vyžadujú a chcú nás za to sankcionovať. Toto je pre mňa ako nepochopiteľné. A je nepochopiteľné, že tento argument používate napriek tomu, že ste bol predsedom výboru pre životné prostredie.
Laššáková, Jana, podpredsedníčka NR SR (2012-11-29):
Pán minister financií, prosím vás pekne, zaujmite svoje miesto určené pre navrhovateľov.
Obrimčáková, Bibiána, poslankyňa NR SR (2012-09-20):
Ďakujem. Prvý v rozprave vystúpil pán poslanec Beblavý. Podal tri pozmeňujúce a doplňujúce návrhy. Prvý návrh, ktorý podal, sa týkal úpravy čl. 1, 9. bod § 3 ods. 2. Pán predseda, prosím, dajte o ňom hlasovať, nakoľko pán poslanec chcel hlasovať osobitne o svojich návrhoch.